LT Europos Sąjungos oficialusis leidinys C 125/15

Paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

2014/C 125/06

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (EB) Nr. 1151/2012 51 straipsnį (1).

BENDRASIS DOKUMENTAS

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (2)

„POMELO DE CORSE“

EB Nr. FR-PGI-0005-01085 – 15.01.2013

SGN ( X ) SKVN ( )

1. Pavadinimas

„Pomelo de Corse“

2. Valstybė narė arba trečioji šalis

Prancūzija

3. Žemės ūkio arba maisto produkto aprašymas

3.1. Produkto rūšis

1.6 klasė. Švieži ar perdirbti vaisiai, daržovės ir grūdai

3.2. Produkto, kurio pavadinimas nurodytas 1 punkte, aprašymas

„Pomelo de Corse“ yra iš Star Rubino ar bet kurios kitos hibrido Citrus Paradisi veislės, kurią galima naudoti pagal naujų veislių protokolą, išvestas citrusinis vaisius. Gamintojų grupė sudaro naudoti leidžiamų veislių sąrašą. Jis gali būti koreguojamas remiantis naujų veislių pripažinimo protokolu, kuriuo siekiama užtikrinti, kad patvirtintos veislės atitiktų „Pomelo de Corse“ savybes ir šiuos atrankos kriterijus: intensyvus žydėjimas kekėmis, besėklis vaisius, raudonos spalvos vidus ir aromatingas skonis. Po kiekvieno pakeitimo šis sąrašas pateikiamas gamintojams, kontrolės įstaigai ir kompetentingoms kontrolėms institucijoms.

Leidžiami naudoti įskiepiai – Poncirus Pomeroy, Citrange Carrizo ir Citrange C 35.

Tai vaisius be sėklų; jo odelės spalva geltona ir lygi, prie vaisiaus paviršiaus gali būti raudonai oranžinė. Minkštimas rausvas, raudonas, gali būti purpurinis.

Tik Ekstra ir I kategorijų vaisiai gali būti parduodami kaip „Pomelo de Corse“ SGN.

Gali būti pardavinėjami dešimties dydžių vaisiai: mažiausias skersmuo – 81 mm, didžiausias skersmuo – 139 mm.

„Pomelo de Corse“ yra labai sultingas, mažiausias sulčių kiekis – 38 %. Šio vaisiaus skonis aromatingas ir saldus.

Vaisiai turi atitikti šiuos kriterijus:

mažesnis nei 2 g citrinų rūgšties 100 g sulčių rūgštingumas (A),

didesnis arba lygus 9° Brix cukraus (E) kiekis,

didesnis už 6 cukraus kiekio sultyse (E) ir rūgštingumo (A) santykis (E/A).

3.3. Žaliavos (taikoma tik perdirbtiems produktams)

—

3.4. Pašarai (taikoma tik gyvūniniams produktams)

—

3.5. Specialūs gamybos veiksmai, atliktini nustatytoje geografinėje vietovėje

Sodinimo, auginimo, derliaus nuėmimo ir rūšiavimo pagal dydį operacijos atliekamos nustatytoje geografinėje vietovėje.

3.6. Specialios pjaustymo, trynimo, pakavimo ir kt. taisyklės

Rūšiuojant pagal dydį įmonėje, vaisiai gali būti padengti tik natūralaus vaško plėvele.

Produktai sandėliuojami, rūšiuojami ir pakuojami geografinėje vietovėje.

„Pomelo de Corse“ pakuojamas:

— sluoksniais. Gamybos grandinės pabaigoje ant kiekvieno viršutinio sluoksnio vaisiaus uždedamas lipdukas su užrašu „Pomelo de Corse“ (taip pažymima 50 % vaisių).

— padėkliukuose (prekės vienetas) arba tinkliniuose maišeliuose.

Po pakavimo į tinklinius maišelius paprastai būna pakuojama į dėžes.

Vežti vaisius paletėse draudžiama.

„Pomelo de Corse“ uždarose pakuotėse (prekės vienetai, tinkliniai maišeliai) nebūtinai žymimi lipdukais.

„Pomelo de Corse“ – tai švieži vaisiai, renkami optimaliai sunokę. Po derliaus nuėmimo jie nėra fitosanitariškai apdorojami. Todėl vaisiai jautrūs smūgiams ir sutrenkimams, kurie gali atsirasti dėl ilgo vežimo nesupakavus ar paletėse. Be to, gabenant vaisius paletėse uždaroje patalpoje jūrų transporto atveju, po to vežant sunkvežimiais-šaldytuvais, tarp vaisių nevyksta oro cirkuliacija ir atsiranda nevienodos klimatinės sąlygos; dėl jų vaisiai paletėse fiziologiškai vystosi nevienodai. Draudimas gabenti vaisius paletėse ir privalomas pakavimas geografinėje vietovėje nuo tokio pavojaus apsaugo. Todėl išsaugomos „Pomelo de Corse“ fizinis vientisumas ir savybės.

Be to, įmonėse atliekamos kitos, nuo pakavimo neatskiriamos, operacijos (rūšiavimas, sertifikavimas ir ženklinimas etiketėmis); jas svarbu atlikti šalia sodų, jos papildo gamintojų darbą, su palaidais vaisiais išvengiama nereikalingų veiksmų. Prieš dedant vaisius į dėžes, jie supakuojami į tinklinius maišelius – taip su palaidais vaisiais išvengiama vėlesnių veiksmų, kurie jiems galėtų pakenkti.

Pakavimas geografinėje vietovėje ne tik padeda išlaikyti jų kokybę ir ypatybes, bet ir geriau užtikrina šio produkto atsekamumą. Vežant vaisius palaidus, jie gali susimaišyti su skirtingos kilmės vaisiais. Geografinėje vietovėje išauginti ir supakuoti „Pomelo de Corse“ pakuojami į dėžes arba uždarose pakuotėse.

3.7. Specialios ženklinimo etiketėmis taisyklės

Etiketėje nurodoma:

— produkto pavadinimas „Pomelo de Corse“,

— Europos Sąjungos SGN grafinis simbolis.

4. Glaustas geografinės vietovės apibūdinimas

Geografinės vietovė apibrėžta remiantis tokiais kriterijais: žemesnis nei 300 metrų aukštis, mažesnis nei 25 % nuolydis ir trumpesnis nei 15 km atstumas nuo jūros. Ją sudaro šios savivaldybės:

Aukštutinės Korsikos departamentas

Aghione, Aléria, Antisanti, Aregno, Avapessa, Barbaggio, Barrettali, Belgodère, Biguglia, Borgo, Brando, Cagnano, Calenzana, Calvi, Canale-di-Verde, Canari, Casevecchie, Castellare-di-Casinca, Cateri, Centuri, Cervione, Chiatra, Corbara, Ersa, Farinole, Feliceto, Furiani, Galéria, Ghisonaccia, Giuncaggio, L’Ile-Rousse, Linguizzetta, Loreto-di-Casinca, Lucciana, Lugo-di-Nazza, Lumio, Luri, Meria, Moncale, Monte, Montegrosso, Monticello, Morsiglia, Muro, Nonza, Novella, Occhiatana, Ogliastro, Olcani, Oletta, Olmeta-di-Capocorso, Olmeta-di-Tuda, Olmo, Palasca, Pancheraccia, Patrimonio, Penta–di-Casinca, Pietracorbara, Pietroso, Piève, Pigna, Pino, Poggio-di-Nazza, Poggio-d’Oletta, Poggio-Mezzana, Prunelli-di-Fiumorbo, Rapale, Rogliano, Saint-Florent, San-Gavino-di-Tenda, San-Giuliano, San-Martino-di-Lota, San-Nicolao, Santa-Lucia-di-Moriani, Santa-Maria-di-Lota, Santa-Maria-Poggio, Santa-Reparata-di-Balagna, Santo-Pietro-di-Tenda, Serra-di-Fiumorbo, Sisco, Solaro, Sorbo-Ocagnano, Speloncato, Taglio-Isolaccio, Talasani, Tallone, Tomino, Tox, Urtaca, Valle-di-Campoloro, Ventiseri, Venzolasca, Vescovato, Ville-di-Paraso, Ville-di-Pietrabugno.

Pietų Korsikos departamentas

Afa, Ajaccio, Alata, Albitreccia, Ambiegna, Appietto, Arbellara, Arro, Bastelicaccia, Belvédère-Campomoro, Bilia, Bonifacio, Calcatoggio, Cannelle, Cargèse, Casaglione, Casalabriva, Cauro, Coggia, Cognocoli-Monticchi, Conca, Coti-Chiavari, Cuttoli-Corticchiato, Eccica-Suarella, Figari, Fozzano, Giuncheto, Grossa, Grosseto-Prugna, Lecci, Monacia-d’Aullène, Ocana, Olmeto, Olmiccia, Peri, Pianottoli-Caldarello, Pietrosella, Pila-Canale, Porto-Vecchio, Propriano, San-Gavino-di-Carbini, Sant’Andréa-d’Orcino, Sari-Solenzara, Sarrola-Carcopino, Sartène, Serra-di-Ferro, Sollacaro, Sotta, Valle-di-Mezzana, Vico, Viggianello, Villanova, Zonza.

5. Ryšys su geografine vietove

5.1. Geografinės vietovės ypatumai

5.1.1. Gamtiniai veiksniai

Dirvožemio savybės

Citrusinių vaisių auginimo dirvožemyje paprastai esama smėlio, molio ir dumblo; patys dirvožemiai rūgštūs. Jie susidarę ant granitinio ar skalūninio geologinio pagrindo.

Klimato savybės

Geografinė vietovė yra saloje, kurios įtaka klimatui pasireiškia ir dėl geografinės platumos, ir dėl kalvoto reljefo.

Korsika, esanti ties 42-ąja šiaurės platumos lygiagrete, yra ant šiaurinės citrusinių vaisių auginimo ribos.

Skirtingai nuo kitų didžiųjų greipfrutų veislių, kurioms reikia daug šilumos, Star Ruby veislei Korsikoje užtenka bendros metinės temperatūros, kurios reikia visam ciklui iki optimalios vaisių brandos; jos pakanka, kad augimas nesustotų dėl pernelyg aukštos temperatūros.

Dėl jūros įtakos ir artimų kalnų temperatūra nuosaiki, o lietingumas ir drėgnis – didesni nei kitos kilmės citrusinių vaisių auginimo vietovėse.

Salai būdingos didžiųjų greipfrutų auginimą apsaugančios sanitarinės savybės

Tai, kad Korsika yra sala, yra esminis bruožas „Pomelo de Corse“ auginimui sveikatingumo požiūriu. Būtent dėl to Korsikoje nėra daugelio sunkių virusinių ar mikoplazminių ligų, kaip antai Tristeza ar Stubborn.

5.1.2. Žmogiškieji veiksniai

Citrusinių vaisių auginimas Korsikoje yra labai senas; kai kurių autorių nuomone, jie imti auginti krikščioniškosios eros pradžioje.

„Pomelo de Corse“ vaisių, kurių pirmosios plantacijos atsirado prieš trisdešimt metų, auginimas yra gamintojų, prisiėmusių atsakomybę už sektoriaus plėtrą, pastangų rezultatas.

„Pomelo de Corse“ šiandien sudaro didelę saloje auginamų vaisinių kultūrų dalį.

Būdingi auginimo bruožai:

— nedideli žemės ūkio sklypai,

— menkas fitosanitarinis apdorojimas dėl izoliuotumo (sala),

— Korsikos citrusinių vaisių augintojų žinios, padedančios atidžiau stebėti ir geriau kontroliuoti sanitarinį pavojų,

— derliaus nuėmimas rankomis, kai tik vaisius pasiekia optimalią spalvą ir brandą.

5.2. Produkto ypatumai

„Pomelo de Corse“ odelės spalva geltona, pati odelė lygi; prie vaisiaus paviršiaus spalva gali būti raudonai oranžinė. Minkštimas rausvas, raudonas, gali būti net purpurinis.

Vaisiai natūraliai sunoksta ant medžio. Derlius nuimamas vaisiui pasiekus vidinę brandą, nuo kurios priklauso jo organoleptinės savybės (aromatingas ir saldus skonis), išreikštos cukraus kiekio ir rūgštumo pusiausvyra ir kartumo nebuvimu. Vaisiaus vidinė kokybė reiškia sauso ekstrakto (E), išreiškiančio bendrą cukraus kiekį, ir bendro rūgštingumo (A) pusiausvyrą.

Komerciniu požiūriu tarptautiniuose standartuose nustatytas vienintelis kriterijus – sulčių procentinė dalis, kuri turi būti ne mažesnė kaip 35 %. „Pomelo de Corse“ sulčių kiekis viršija 38 %, tai lemia specifines jo sultingumo savybes.

Derlius nuimamas rankomis, o vaisiai nėra apdorojami fitosanitariškai, todėl gali atsiskleisti visos su šviežumu susijusios savybės.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

SGN „Pomelo de Corse“ paremta daugiausia išskirtine vaisių kokybe (cukraus ir rūgštingumo santykis, sulčių kiekis, intensyvi spalva, lygi odelė) ir nacionaliniu lygmeniu žinomu geru vardu.

Geografinės vietovės dirvožemis, besiskiriantis nuo kitų galimų auginimo vietovių Viduržemio jūros rajone dirvožemio, pasižymi savybėmis, dėl kurių buvo galima sukurti Poncirus tipo ir hibridinius (citranges) įskiepius, skirtus didiesiems Star Ruby veislės greipfrutams. Dėl šių įskiepių vaisiai įgyja vidaus kokybės savybių (tinkamą rūgštingumo ir cukraus kiekio pusiausvyrą, sulčių kiekį ir lygią odelę), kurios yra geresnės už tas, kurias galima gauti naudojant kitus, pasaulyje plačiau naudojamus, įskiepius.

Dėl nuosaikių Korsikos klimato sąlygų Star Ruby veislės vaisiuose, kuriuose yra natūraliai daug likopeno, ši savybė iki galo atsiskleidžia ir taip išauginami „Pomelo de Corse“ su sodria raudona minkštimo spalva. Sodria spalva jau rugsėjo–spalio mėnesiais nusidažęs minkštimas žiemą vėl tampa geltonesnis, o nuo kovo–balandžio vėl parausta. Geltonos spalvos žievė pavasarį atšilus orams taip pat tampa rausva.

Dėl tų pačių nuosaikių klimato sąlygų „Pomelo de Corse“ įgyja ir kitų svarbių savybių:

— sulčių kiekis yra daug didesnis negu kituose vaisiuose,

— lygi oda. Dėl smarkios jūrų įtakos, lemiančios mažesnę oro temperatūrą vasarą ir labai retai mažesnį nei 70 % santykinį oro drėgnį, „Pomelo de Corse“ odelė yra lygi.

Dėl geografinėje vietovėje esančių auginimo sąlygų ir tinkamo pakavimo vartotojams užtikrinamas produkto šviežumas ir visos savybės, dėl kurių „Pomelo de Corse“ yra tokie ypatingi; be to, stiprinamas geras produkto vardas.

Rankomis skinami, fitosanitariškai po derliaus nuėmimo neapdorojami „Pomelo de Corse“ glaudžiai susiję su Korsikos, kaip natūralios salos, kurioje saugoma aplinka, gaminami aukštos kokybės produktai ir puoselėjamos senos citrusinių vaisių auginimo tradicijos, įvaizdžiu.

„Pomelo de Corse“ prekyba ir siuntimas į žemyną sparčiai išaugo pirmojo XXI a. dešimtmečio pradžioje. Tai viena iš priežasčių, dėl kurių „Pomelo de Corse“ tapo geriau žinomi nacionaliniu lygmeniu.

Vietinėje, nacionalinėje ir specializuotoje spaudoje ar plačiajai visuomenei skirtuose leidiniuose (Vegetable, FLD Magazine, FRuiTROP, Corse Matin) pasirodę straipsniai, kuriuose aptariamos šių vaisių auginimo ypatybės, liudija „Pomelo de Corse“ žinomumą.

Nuoroda į paskelbtą specifikaciją

[Reglamento (EB) Nr. 510/2006 (3) 5 straipsnio 7 dalis]

https://www.inao.gouv.fr/fichier/CDCIGPPomelodeCorseV1.doc

(1) OL L 343, 2012 12 14, p. 1.

(2) OL L 93, 2006 3 31, p. 12. Pakeistas Reglamentu (ES) Nr. 1151/2012.

(3) Žr. 2 išnašą.